CELEX: 32020D1357
Language: ro
Date: 2020-09-25 00:00:00
Title: Decizia de punere în aplicare (UE) 2020/1357 a Consiliului din 25 septembrie 2020 privind acordarea unui sprijin temporar Republicii Slovace în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

29.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 314/63
               
            
         DECIZIA DE PUNERE ÎN APLICARE (UE) 2020/1357 A CONSILIULUI
         din 25 septembrie 2020
         privind acordarea unui sprijin temporar Republicii Slovace în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19 (1), în special articolul 6 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     La 6 august 2020, Slovacia a solicitat asistență financiară din partea Uniunii în vederea completării eforturilor sale naționale de contracarare a impactului epidemiei de COVID-19 și pentru a răspunde la consecințele socioeconomice resimțite de lucrători și de persoanele care desfășoară o activitate independentă.
                  
               
                     (2)
                  
                  
                     Se preconizează că epidemia de COVID-19 și măsurile extraordinare puse în aplicare de Slovacia pentru a limita epidemia și impactul său socioeconomic și asupra sănătății vor avea un impact considerabil asupra finanțelor publice. Previziunile Comisiei din primăvara anului 2020 preconizau că Slovacia va avea un deficit public și o datorie publică de 8,5 % și, respectiv, de 59,5 % din produsul intern brut (PIB) până la sfârșitul anului 2020. De asemenea, previziunile intermediare ale Comisiei din vara anului 2020 preconizează că PIB-ul Slovaciei va scădea cu 9,0 % în 2020.
                  
               
                     (3)
                  
                  
                     Epidemia de COVID-19 a imobilizat o parte substanțială a forței de muncă din Slovacia. Acest lucru a dus la o creștere neprevăzută și semnificativă a cheltuielilor publice ale Slovaciei în ceea ce privește schema națională de șomaj tehnic și măsurile similare, după cum se arată la considerentul 4.
                  
               
                     (4)
                  
                  
                     Mai precis, „Legea nr. 5/2004 Coll. privind serviciile de ocupare a forței de muncă”, astfel cum este menționată în solicitarea Slovaciei din 6 august 2020, a stat la baza introducerii unei serii de măsuri pentru a contracara impactul epidemiei de COVID-19, inclusiv a unei scheme de sprijinire a angajatorilor care au trimis angajați în șomaj tehnic, în mod temporar, între martie 2020 și decembrie 2021. Acești angajatori pot solicita rambursarea costurilor salariale cu până la 80 % din salariul brut obișnuit al angajatului trimis în șomaj tehnic, suma maximă acordată fiind de 880 EUR pe lună, cu condiția ca contractul angajatului să nu fie reziliat. În plus, au fost introduse o serie de măsuri de însoțire: (a) o contribuție forfetară per angajat, din luna martie până la sfârșitul lunii septembrie 2020, condiționată de o scădere a vânzărilor de cel puțin 20 % (sprijin lunar care variază de la 180 EUR la 540 EUR, în funcție de scăderea vânzărilor); (b) o contribuție forfetară, până la sfârșitul lunii septembrie 2020, plătibilă persoanelor care desfășoară o activitate independentă care dețin o asigurarea socială obligatorie și condiționată de o scădere a vânzărilor de cel puțin 20 % (sprijin lunar care variază de la 180 EUR la 540 EUR, în funcție de scăderea vânzărilor); (c) o rambursare de 80 % din salariul brut al angajatului (până la maximum 1 100 EUR) până la sfârșitul lunii septembrie 2020 pentru întreprinderile închise prin decret și (d) o indemnizație forfetară de 210 EUR pe lună până la sfârșitul lunii septembrie 2020 pentru lucrătorii care lucrează în baza unui contract, pentru societățile cu asociat unic și pentru persoanele care desfășoară o activitate independentă. Indemnizația forfetară poate fi considerată o măsură similară schemelor de șomaj tehnic, astfel cum se menționează în Regulamentul (UE) 2020/672, deoarece are ca scop protejarea persoanelor care desfășoară o activitate independentă sau a unor categorii similare de lucrători împotriva unei reduceri sau a pierderii venitului.
                  
               
                     (5)
                  
                  
                     Slovacia îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Slovacia a furnizat Comisiei dovezi corespunzătoare conform cărora cheltuielile publice efective și planificate crescuseră cu 1 077 457 000 EUR la 1 februarie 2020 din cauza măsurilor naționale luate pentru contracararea efectelor socioeconomice ale epidemiei de COVID-19. Aceasta constituie o creștere neprevăzută și semnificativă deoarece noile măsuri acoperă o proporție semnificativă a întreprinderilor și a forței de muncă din Slovacia. Slovacia intenționează să finanțeze 390 262 000 EUR din suma majorată a cheltuielilor prin intermediul fondurilor Uniunii și 56 311 400 EUR prin propria sa finanțare.
                  
               
                     (6)
                  
                  
                     Comisia a consultat Slovacia și a verificat creșterea neprevăzută și semnificativă a cheltuielilor efective și planificate legate direct de scheme de șomaj tehnic și de măsuri similare, menționată în cererea din 6 august 2020, în conformitate cu articolul 6 din Regulamentul (UE) 2020/672.
                  
               
                     (7)
                  
                  
                     Prin urmare, ar trebui acordată asistență financiară pentru a ajuta Slovacia să contracareze efectele socioeconomice ale perturbării economice importante cauzate de epidemia de COVID-19. Comisia ar trebui să adopte decizii privind scadențele, cu privire la valoarea și deblocarea ratelor și a tranșelor în strânsă cooperare cu autoritățile naționale.
                  
               
                     (8)
                  
                  
                     Prezenta decizie ar trebui să nu aducă atingere rezultatelor niciuneia dintre procedurile legate de denaturarea funcționării pieței interne care este posibil să fie întreprinse, în special în temeiul articolelor 107 și 108 din tratat. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din tratat.
                  
               
                     (9)
                  
                  
                     Slovacia ar trebui să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Slovacia a executat cheltuielile respective.
                  
               
                     (10)
                  
                  
                     Decizia de a acorda asistență financiară a fost luată ținând seama de nevoile existente și preconizate ale Slovaciei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
                  
               ADOPTĂ PREZENTA DECIZIE:
         
            Articolul 1
            Slovacia îndeplinește condițiile stabilite la articolul 3 din Regulamentul (UE) 2020/672.
         
         
            Articolul 2
            
               (1)   Uniunea pune la dispoziția Slovaciei un împrumut de maximum 630 883 600 EUR. Împrumutul are o scadență medie de maximum 15 ani.
            
            
               (2)   Perioada de disponibilitate a asistenței financiare acordate prin prezenta decizie este de 18 luni începând din prima zi după intrarea în vigoare a prezentei decizii.
            
            
               (3)   Asistența financiară din partea Uniunii este pusă de Comisie la dispoziția Slovaciei în maximum opt rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost deblocate toate ratele.
            
            
               (4)   Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672.
            
            
               (5)   Slovacia suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare aferentă împrumutului acordat în temeiul alineatului (1) de la prezentul articol.
            
            
               (6)   Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor.
            
         
         
            Articolul 3
            Slovacia poate finanța schema națională de șomaj tehnic și măsurile de însoțire prevăzute la articolul 54 alineatul (1) litera (e) din „Legea nr. 5/2004 Coll. privind serviciile de ocupare a forței de muncă”.
         
         
            Articolul 4
            Slovacia informează Comisia, până la 30 martie 2021 și, ulterior, la fiecare șase luni, cu privire la execuția cheltuielilor publice prevăzute, până în momentul în care cheltuielile publice prevăzute respective au fost executate integral.
         
         
            Articolul 5
            Prezenta decizie se adresează Republicii Slovace.
            Prezenta decizie intră în vigoare la data notificării destinatarului acesteia.
         
         
            Articolul 6
            Prezenta decizie se publică în Jurnalul Oficial al Uniunii Europene.
         
         
            Adoptată la Bruxelles, 25 septembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 159, 20.5.2020, p. 1.